EU aikoo helpottaa uusilla säännöillä laittomaan maahanmuuttoon ja järjestäytyneeseen rikollisuuteen puuttumista.

EU-parlamentti tuki keskiviikkona sähköisen rajanylitystietojärjestelmän perustamista Schengen-alueen ulkorajojen passintarkastusten nopeuttamiseksi. Järjestelmään kootaan tietoja EU:n ulkopuolisten maiden kansalaisten matkoista.

Rajanylitystietojärjestelmään tallennetaan tietoja sellaisten Schengen-alueen ulkorajoilta EU:hun saapuvien matkustajien osalta jotka eivät ole EU-kansalaisia.

Järjestelmään tallennetaan tiedot EU-alueelle saapumisesta ja poistumisesta sekä muun muassa nimi, sormenjäljet ja kasvokuva. Tietojen tallentamiseen ei vaikuta se, vaaditaanko matkustajalta viisumia vai ei.

Rajanylitystietojärjestelmän avulla on jatkossa helpompaa varmistaa, että lyhyiden oleskelujen sallittu pituus (90 päivää 180 päivän aikana) ei ylity.

Järjestelmä korvaa passien leimaamisen ja nopeuttaa rajanylitystä. Samaan aikaa järjestelmän odotetaan auttavan yli sallitun pituuden ajan EU:ssa oleskelevien henkilöiden ja identiteettivarkaiden kiinnijäämistä.

Tiedot henkilöistä, joiden pääsy Eurooppaan on evätty, säilytetään kolmen vuoden ajan. Tietoja voidaan käyttää terroritekojen tai vakavien rikoksien estämiseen tai tutkintaan.

Uuteen järjestelmään tallennetut tiedot jaetaan muiden rajantarkastuspisteiden kanssa ja näin voidaan estää yhdellä rajalla pysäytettyjen henkilöiden saapuminen Eurooppaan toisen ulkorajan kautta.

Raja- ja viisumiviranomaisilla on pääsy tietojärjestelmään. Tiedot ovat myös Europolin käytettävissä. Kansallisilla turvapaikkaviranomaisilla ei ole pääsyä tietojärjestelmään.

– Rajanylitystietojärjestelmän myötä rajanylityksestä tulee helpompaa ja nopeampaa. Sen avulla myös terroristien ja muiden väärennettyjä henkilöllisyyksiä käyttävien rikollisten havaitsemisesta tulee helpompaa, kommentoi asian esittelijä, espanjalainen Agustín Díaz De Mera (EPP).

Rajanylitystietojärjestelmän uskotaan olevan käytössä vuonna 2020.